VIIENDA KOOSSEISU

ISTUNGI PROTOKOLL

Haapsalu,								16. detsember 2005 nr 05

Istung algas kell 14.00, lõppes kell 14.53.

Juhatas volikogu esimees Arder Väli.

Protokollis volikogu kantselei juhataja Elvi Puda.
Võttis osa 18 volikogu liiget (registreerimisleht lisatud).
Puudusid	Kaido Antsve, Alo Lõps, Urmas Sukles
Külalised	linnavalitsuse liikmed linnapea Teet Kallasvee, aselinnapea Martin Schwindt, aselinnapea Toivo Hein, aselinnapea Märt Maiste (registreerimisleht lisatud).

KUULATI istungi juhatajat Arder Välit.
Haapsalu põhimääruse § 21 lg 2 alusel registreeris juhatus Isamaaliidu fraktsiooni, esimees Heinar Tuulberg, aseesimees Mihkel Mutt, liikmed Andres Ammas ja Raimond Lunev. Seoses Keskerakonna fraktsiooni liikme Märt Maiste nimetamisega Haapsalu aselinnapeaks, otsustas fraktsioon võtta uueks fraktsiooni liikmeks vastu Jaanus Karilaid´i.

Päevakorra suhtes ei olnud küsimusi ega parandusi.
Saalis 18 volikogu liiget.

Häältega poolt 18 volikogu liiget
OTSUSTATI:
kinnitada Haapsalu Linnavolikogu 05. istungi päevakord:

1. Haapsalu linna 2006. aasta eelarve vastuvõtmine, esimene lugemine
Ettekandja				linnavalitsus
Kaasettekandja			rahanduskomisjon

2. Haapsalu Linnuse katastriüksuse rendile andmine Haapsalu Piiskopilinnuse Sihtasutusele
Ettekandja				linnavalitsus
Kaasettekandja			õiguskomisjon

3. Üldplaneeringut muutva detailplaneeringu algatamine (Holmi kallas 18a, 18b ja 20)
Ettekandja				linnavalitsus
Kaasettekandja			kommunaalkomisjon

4. Haapsalu linna ametiasutuste vanem- ja nooremametnike konkursi- ja atesteerimiskomisjoni moodustamine, selle esimehe ja liikmete määramine
Ettekandja				linnavalitsus
Kaasettekandja			õiguskomisjon

5. Eesti Linnade Liidu volikogusse esindajate nimetamine ja esindajatele asendajate määramine
Ettekandja				volikogu esimees

Päevakorrapunkt nr 1

Haapsalu linna 2006. aasta eelarve vastuvõtmine, esimene lugemine

KUULATI aselinnapea Martin Schwindti ettekannet.
Vastavalt eelarve koostamise, muutmise ja täitmise korra punkt 2.2.5 võtab volikogu eelarveprojekti esimeseks lugemiseks päevakorda reeglina eelarveaastale eelneva aasta detsembrikuu istungil. Käesoleva eelarve koostamisel on lähtutud rahandusministri 11.12.2003 määrusega nr 105 kehtestatud eelarveklassifikaatorist. Eelarve koosneb tuludest, kuludest ja finantseerimistehingutest. Eelnõule on lisatud lisa 1 – tulud; lisa 2 – kulud; lisa 3 – finantseerimistehingud; lisa 4 – investeeringud; lisa 5 – laenukohustused.
Eelnimetatud lisad sisaldavad eelmise ja käesoleva eelarveaasta kinnitatud ning eelolevaks eelarveaastaks kavandatud andmeid.
Haapsalu linna 2006. aasta eelarve eelnõus on tulud summas 120 146 302 krooni, kulud summas 118 738 182 krooni ja finantseerimistehingud summas -1 408 120 krooni. Eelnõu koostamisel on arvestatud linna arengukavaga ja koalitsioonilepinguga. Rahandusministeeriumi metoodika kohaselt on rikas see omavalitsus, kus tulu ühe elaniku kohta on üle 4000 krooni. Selle põhjal kuulub rikaste klubisse ka Haapsalu linn, sest linnas oli 2004. a 12 307 elanikku, tulu ühe elaniku kohta oli 4394 kr. Majandusele kulub linna eelarves 9,7% eelarvest, mis on normaalne näitaja. Keskmisest rohkem kulutab linn vaba aja ja kultuuri tarbeks ning haridusele.

Eelnõu seletuskiri protokolli lisa.

Linnavalitsuse ettepanek volikogule: lõpetada Haapsalu linna 2006. aasta eelarve esimene lugemine ja lubada teisele lugemisele.

Küsimused ettekandjale.
Volikogu liige Kalju Aigro küsis, kas Haapsalu Teataja ja Res Publica ajaleht maksti ühest allikast?
Vastas Schwindt. Res Publica lehe toimetamisega seotud kulud tasus Res Publica 100%liselt ise.

Volikogu liige Mati Seppi küsis, kas linnavalitsus on kavandanud linnas videovalve uuendamist?
Vastas M. Schwindt. Praegu ei ole võimalik videovalve aparatuuri uuendamisele kulutusi teha, see maksaks üle miljoni krooni.

KUULATI rahanduskomisjoni esimehe Raimond Lunevi kaasettekannet.
Rahanduskomisjon arutas eelnõud. Koosolekult puudus Urmas Sukles. Otsustati teha volikogule ettepanek: Lõpetada Haapsalu linna 2006. aasta eelarve esimene lugemine ja lubada teisele lugemisele. Muudatusettepanekud määruse eelnõule esitada 12. jaanuaril 2006. a.

Küsimusi kaasettekandjale ei esitatud.

Repliik.
Linnapea Teet Kallasvee soovis rõhutada, et eelarve siseselt saab vahendeid ümber suunata ja Haapsalu linna peatähelepanu saab olema suunatud vabale ajale ja haridusele, vähem majandamisele ja juhtimisele. Võrreldes teiste meie suuruste linnadega teeme tööd suhteliselt väikese personaliarvuga ja madalama palgaga.

OTSUSTATI:
1. Lõpetada Haapsalu linna 2006. aasta eelarve esimene lugemine ja lubada teisele lugemisele.
2. Muudatusettepanekud linna 2006. aasta eelarve määruse eelnõule esitada hiljemalt 12. jaanuaril 2006. a volikogu kantseleisse kella 17-ks.

Päevakorrapunkt nr 2

Haapsalu Linnuse katastriüksuse rendile andmine Haapsalu Piiskopilinnuse Sihtasutusele

KUULATI aselinnapea Martin Schwindti ettekannet.
Haapsalu linnavolikogu poolt moodustati linnuse haldamiseks Haapsalu Piiskopilinnuse Sihtasutus. Sihtasutus peaks alustama tegevust linnuses alates 1. jaanuarist 2006. Et tagada vajalike vahendite olemasolu on käesoleva otsusega tehtud ettepanek linnuse ja linnuse haldamiseks vajaliku vallasvara rendile andmiseks tähtajaga 15 aastat.

Linnavalitsus teeb ettepaneku eelnõu otsusena vastu võtta.

Küsimusi ettekandjale ei esitatud.

KUULATI õiguskomisjoni esimehe Jaanus Karilaidi kaasettekannet.
Ettepanek: toetada eelnõud ja võtta vastu esitatud kujul.

Küsimusi kaasettekandjale ei esitatud.
Läbirääkimisteks sõna ei soovitud.

Otsustati lõpetada läbirääkimised, hääletamist ei nõutud. Muudatusettepanekuid ei esitatud.

Istungi juhataja Arder Väli pani hääletamisele ettepaneku toetada eelnõud esitatud kujul.

HÄÄLETATI:
poolt 18 volikogu liiget, vastu ei hääletatud.

OTSUSTATI:
võtta vastu Haapsalu Linnavolikogu otsus nr 22 „Haapsalu Linnuse katastriüksuse rendile andmine Haapsalu Piiskopilinnuse Sihtasutusele” (protokolli juures).

Päevakorrapunkt nr 3

Üldplaneeringut muutva detailplaneeringu algatamine (Holmi kallas 18a, 18b ja 20)

KUULATI aselinnapea Toivo Heina ettekannet.
Planeeringu algatamise ettepaneku tegija on AS Pandion Fish. Planeeringuga käsitletakse kolme senist tootmismaa krunti, mis asuvad Suure viigi ääres ja millede omanikud on AS Pandion Fish, OÜ Haapsalu Invest Grupp ja AS Hako. Planeeritava ala suurus on ca 30 000 m2.

23.09.2005. a kehtestas Haapsalu volikogu planeeritava ala naaberkrundi Holmi kallas 18 detailplaneeringu, millega kavandati endisele tootmismaale uus sihtotstarve ja ehitusõigus rida- ja korterelamute ehitamiseks. Käesoleva planeeringu eesmärgiks on samuti tootmismaa muutmine korterelamumaaks.
Planeeringuga kavandatakse elamugrupp tervikuna, samuti liikluskorraldus, haljastuse põhimõtted, parkimine, kommunikatsioonide põhimõttelised asukohad. Planeerimisel tuleb järgida põhimõtet, et Suure viigi äärne Holmi kalda tänav oleks tulevikus kujundatav Bürgermeistri holmile viiva promenaadina.

Kinnitamisele tulev lähteülesanne arvestab linna valmiva üldplaneeringu seisukohti: Suure viigi äärde kavandada kaldapuiestee, mis suundub Bürgermeistri holmile; Viigi äärsed tootmismaad on planeerida elamumaaks. Seega ei oleks tootmise edaspidine arendamine ja laiendamine antud kruntidel võimalik.

Käesoleva planeeringu koostamise protsessis on ette nähtud eskiislahendust tutvustava avaliku arutelu korraldamine.
Linnavalitsus teeb ettepaneku eelnõu otsusena vastu võtta.

Küsimusi ettekandjale ei esitatud.

KUULATI kommunaalkomisjoni esimehe Tiit Moori kaasettekannet.
Ettepanek: toetada eelnõud ja võtta vastu esitatud kujul.

Küsimusi kaasettekandjale ei esitatud.
Läbirääkimisteks sõna ei soovitud.

Otsustati lõpetada läbirääkimised, hääletamist ei nõutud. Muudatusettepanekuid ei esitatud.

Istungi juhataja Arder Väli pani hääletamisele ettepaneku toetada eelnõud esitatud kujul.

HÄÄLETATI:
poolt 18 volikogu liiget, vastu ei hääletatud.

OTSUSTATI:
võtta vastu Haapsalu Linnavolikogu otsus nr 23 „Üldplaneeringut muutva detailplaneeringu algatamine (Holmi kallas 18a, 18b ja 20, Haapsalu)” (protokolli juures).

Päevakorrapunkt nr 4

Haapsalu linna ametiasutuste vanem- ja nooremametnike konkursi- ja atesteerimis-komisjoni moodustamine, selle esimehe ja liikmete määramine

KUULATI linnasekretäri Erko Kalevi ettekannet.
Tulenevalt avaliku teenistuse seadusele peavad ametnikud läbima atesteerimise. Atesteerimine on isiku töötulemuste ja ametikohal esitatavatele nõuetele vastavuse hindamine. Ametnikke atesteeritakse üldjuhul üks kord kolme aasta jooksul. Linna konkursi- ja atesteerimiskomisjon atesteerib linna ametiasutuste vanem- ja nooremametnikke. Ettepanek on määrata atesteerimiskomisjoni liikmeteks Erko Kalev, Ingrid Danilov, Elfrida Kuldsaar, Andres Ammas.
Linnavalitsus teeb ettepaneku eelnõu otsusena vastu võtta.

Küsimusi ettekandjale ei esitatud.

KUULATI õiguskomisjoni esimehe Jaanus Karilaidi kaasettekannet.
Ettepanek: toetada eelnõud ja võtta vastu esitatud kujul.

Küsimusi kaasettekandjale ei esitatud.
Läbirääkimisteks sõna ei soovitud. Otsustati lõpetada läbirääkimised, hääletamist ei nõutud.
Muudatusettepanekuid ei esitatud.

Istungi juhataja Arder Väli pani hääletamisele ettepaneku toetada eelnõud esitatud kujul.

HÄÄLETATI:
poolt 18 volikogu liiget, vastu ei hääletatud.

OTSUSTATI:
võtta vastu Haapsalu Linnavolikogu otsus nr 24 „Haapsalu linna ametiasutuste vanem- ja nooremametnike konkursi- ja atesteerimiskomisjoni moodustamine, selle esimehe ja liikmete määramine” (protokolli juures).

Päevakorrapunkt nr 5

Eesti Linnade Liidu volikogusse esindajate nimetamine ja esindajatele asendajate määramine

KUULATI volikogu esimehe Arder Väli ettekannet.
Eesti Linnade Liidu liige nimetab oma esindaja liidu volikogusse kohaliku omavalitsuse volikogu volituste tähtajaks elanike arvu alusel:
omavalitsusüksus 10 001 kuni 30 000 elanikuga nimetab 2 liidu volikogu liiget;
Igale liidu volikogu liikmele määratakse asendaja. Liidu volikogu liige ja tema asendaja nimetatakse kohaliku omavalitsuse volikogu poolt volikogu või valitsuse liikmete hulgast. Kohaliku omavalitsuse volikogu võib liidu volikogu liikme või tema asendaja põhjusest sõltumata tagasi kutsuda ja nimetada uue liikme või asendaja.
Liidu volikogu pädevuses on:
1)  liidu tegevussuundade elluviimise ja põhikirjaliste eesmärkide saavutamise korraldamine;
2)  aasta tegevuskava kinnitamine; 
3)  omavalitsuspoliitiliste küsimuste otsustamine;
4)  aastaeelarve kinnitamine tulude ja kulude kogusummade lõikes; 
5)  majandusaasta aruande ja revisjonikomisjoni kontrollakti kinnitamine; 
6)  liikmemaksu kinnitamine; 
7)  juhatuse liikmete ning nende hulgast esimehe ja 2 aseesimehe valimine;
8)  juhatuse liikmetele juhatuses täidetud ülesannetega seotud kulude hüvitamise korra kehtestamine;
9)  revisjonikomisjoni valimine ja audiitori määramine; 
10)  teiste organisatsioonide liikmeks astumise otsustamine; 
11)  töörühmadesse, komisjonidesse ja teistesse organisatsioonidesse esindajate  määramine;
12)  büroo põhimääruse kinnitamine;
13)  büroo teenistujate koosseisu, ametinimetuste ja palgamäärade kinnitamine;
14)  kinnisvara omandamise ja võõrandamise otsustamine; 
15)  liidu tegevuse muude küsimuste otsustamine.
Liidu volikogu koosoleku kutsub kokku juhatus vähemalt kord kvartalis. Liidu volikogu uue koosseisu esimesel koosolekul valitakse juhatus ja see toimub korralise Linnade Päeva toimumise ajal, kus osalevad kõik volikogu 25.11.2005 otsusega nr 19 Eesti Linnade Liidu esinduskogusse nimetatud esindajad või nende asendusliikmed.
Ettepanek nimetada Eesti Linnade Liidu volikogusse esindajateks linnapea Teet Kallasvee ja volikogu esimees Arder Väli; nende asendajateks vastavalt aselinnapea Martin Schwindt ja volikogu aseesimees Kalju Aigro.
Küsimusi ettekandjale ei esitatud.
Läbirääkimisteks sõna ei soovitud.
Otsustati lõpetada läbirääkimised, hääletamist ei nõutud. Muudatusettepanekuid ei esitatud.

Istungi juhataja Arder Väli pani hääletamisele ettepaneku toetada eelnõud esitatud kujul.

HÄÄLETATI:
poolt 18 volikogu liiget, vastu ei hääletatud.

OTSUSTATI:
võtta vastu Haapsalu Linnavolikogu otsus nr 25 „Eesti Linnade Liidu volikogusse esindajate nimetamine ja esindajatele asendajate määramine” (protokolli juures).

Arder Väli
Volikogu esimees